Nos Oddet de Lielle, chanoinnes de Doule et Jehans, ses frêres, anfanz çayenarer Othenin de Lielle, escuiers, façons sauoir à touz cex qui verront et orront cex présentes lettres, que nos, reguerdant nostre profit, nom mie decehuz, contreinz, ne baraté en acune menière, mais de nostre bone et propre velonté, auons vendu, quité et outreié permeignablement a discreites persones et honestes, a dayin de l’églisse de Nostre Dame de Doule, qui por le temps seray, et a chapitre de la dicte églisse, et à lour successours, achetant hu nom et a profit dou dit dayin et dou chapitre de la dicte ecglisse, hu dyene, et hu dit chapittre, une maison, ensamble le chésal, le font et les appartenences, que sient en la ville d’Arbois, en la ruhe deuant l’ospital d’Arbois, delez lo chessement que fust Othenin d’Arbois, d’une part, et delez la maisom que fust Arme de Champeroz, que Buenes li Berdons et sa femme tiennent et possèdent à meintenant, d’autre part, et dure deis la grant ruhe, per deuant, tant que à la reuière de Cossance, et toiche per derriers vne partie dou dit chessement de la dicte maison, à l’afeitement Jeham Boichat, et dénonçons les dictes chouses estre franches de toutz seruitust, sal que de huit souz que ales doyuent à l’oppital de Seint Jeham d’Arbois, le jour de feste Seint Martin d’iuert, appaier chescom anz censalment. Les quex toutes chouses nos auons vendues per le pris de quarante et cinq liures d’esteuenens, des quex nos nos susmes tenuz per biem paiez dou dit dayin et dou chapittre de l’églisse de Nostre Dame de Doule, en deniers leialment nombrez a temps de la vendue faite. Et por ce, de la deuant dicte maisom, dou chésal, dou font et des appartenences, por nos et por les nox, nos susmes desuetiz, et lo dit dayin et lo chapitre, por lour et por lour successours, por celuy ou por cex qui auroit ou auroient cause de lour, en auons enuesti et enuestons, et mis et mettons en corporrel possessiom, per la baillance de cex lettres. Et auons promis et promettons, anduy ensamble, et chescom per luy, per nox seirementz donez et toichiez sus seint euuangile, au dit dayin, a chapitre de Nostre Dame de Doule, et à lour suscessours, à celuy ou à cex qui auroit ou auroient cause de lour, de toutes les deuant dictes chouses vendues, chescom de nos por la moitié et por le tout, porter leial guarantie contre toutes genz, en toutz lues, en toutes cors et deuant toutz jugies, et que contre ceste vendue, per nos, ne per autruy, en plet ne fors de plet, en appert ne en rescendu, dey cy en auant ne vindrons, ne consentrons que nions il viene. Et renonçons en cest fait, per nox donez seirementz, à excepciom de pécune qui ne nos soit paié, nombrée, déliurée et tornée en nostre profit, et à toutes autres excepcioms, ressonz, droitz, deffensions, aligacions qui nos, de droit ou de fait, porroient profaitier, et au dit dayin et a chapittre de l’églisse de Nostre Dame de Doule ou à lour suscessours nuyere, et a droit que dit que général renonciaciom ne vaut. Et por toute la tenor de cex lettres fermement tenir et guerder, nos enleions nos, nox chouses et nox hoirs en la cort et juridiciom ma dame la contesse de Bourgoigne. En tesmoignaige de vérité, nos auons requis et fait mettre en cex lettres lo seel de la dicte dame dou lequel l’om vse en Arbois. Faittes et donées le londi apprès les Bordes l’am Nostre Seignor corrant mil trois cenz et traze. [Sous le repli:] L. D. Aguiot de Fonteney. (Bibliothèque d’Arbois. Original. Etait scellé sur double queue).